staqsa lill- Ministru għall-Affarijiet Barranin u Promozzjoni tal-Kummerċ: Jista' l-Ministru jgħid x'ħidma qed issir jew saret tul is-sena li għaddiet sabiex pajjiżna jikseb siġġu fil-Kunsill tas-Sigurtà tan-Nazzjonijiet Uniti? Ninsab infurmat li l-proċess miexi u qed isir ħafna xogħol mill-Unit maħtura apposta fi ħdan il-Ministeru. F'dawn l-aħħar xhur tkompla l-process intern li minnu qed jiġu identifikati x'riżorsi, umani u oħrajn, għandu bżonn il-Ministeru kemm f'Malta u kemm barra. Dan il-proċess mhux biss qiegħed iħares lejn l-istrutturi interni eżistenti, iżda ukoll lejn fejn jista' jkun hemm bżonn xi titjib u/jew strutturi ġodda marbuta mal-kandidatura. Fl-aħħar xhur, il-Unit fi ħdan il-Ministeru għamlet erbgħa viżiti tekniċi f'pajjiżi li jew qiegħdin iservu fil-preżent jew li servew riċentement fil-Kunsill tas-Sigurtà. Dawn il-viżiti kienu utili ħafna, u minnhom ħarġu diversi punti mportanti ta' kif għandna nippreparaw kemm għall-kampanja kif ukoll għal waqt it-terminu tagħna wara li Malta tiġi eletta. Ikkonfermajna ukoll li l-preparamenti tagħna f'dan l-istadju qed isiru b'mod tajjeb. Qed jinħoloq ukoll software għall-użu intern mill-Ministeru għal monitoraġġ ta' kif sejra l-kandidatura. Dan is-software mistenni jiġi online iktar tard din is-sena, u bih sejra tingħata spinta 'l quddiem ta' kif tiġi pproċessata l-informazzjoni relatata ma' din il-kandidatura. Qed jiġi mfassal ukoll pjan intern ta' outreach sabiex jintlaħqu n-numru massimu possibbli ta' pajjiżi għal skop ta' lobbying. Dan il-pjan intern ser ikun qed jipproponi metodi li bihom nilħqu kemm nistgħu mill-pajjiżi membri tan-Nazzjonijiet Magħquda. Process ieħor intern li għaddej huwa li qed jiġu identifikati numru ta' temi li fuqhom Malta ser tkun qed tibbaża l-kampanja tagħha. Dan mistenni jkompli fix-xhur li ġejjin. Separatament, fil-futur qarib sejjer jiġi identifikat il-logo u s-slogan li ser tuża Malta waqt il-kampanja tagħha. Minkejja li l-kampanja formali ta' Malta għadha ma bdietx, dan ma jfissirx illi mhumiex qed isiru sforzi diga' minn issa sabiex niksbu l-għola numru ta' voti possibbli. Numru ta' pajjiżi diga' kkommettew ruħhom li ser jivvutaw lil Malta.
KUNSILL TAS-SIGURTÀ TAN-NAZZJONIJIET UNITI